**ELŐTERJESZTÉS**

**Szombathely Megyei Jogú Város Közgyűlésének 2019. november 28-i ülésére**

**Javaslat sport célú önkormányzati ingatlanok hasznosításával kapcsolatos döntések meghozatalára**

**I. Javaslat a Szombathelyi Haladás Vasutas Sport Egyesület Tenisz Szakosztályának elhelyezésére**

A Haladás Sportkomplexum elkészültét követően szükségessé vált a Haladás VSE Tenisz Szakosztályának elhelyezéséről gondoskodni, mivel az új létesítményben a Szakosztály működéséhez szükséges feltételek nem állnak rendelkezésre.

A Késmárk utcai teniszpályák jelenlegi használója, a Savaria TSE felajánlotta együttműködési szándékát az egyesület irányába, azonban a HVSE külön kívánja a szakosztály működését megoldani.

A „TOP-6.3.2-15-SH1-2016-00001 számú „A szombathelyi Sportliget fejlesztése” című projekt keretében felújtásra, és átadásra került az Önkormányzat tulajdonában, és a Szombathelyi Sportközpont és Sportiskola Nonprofit Kft. kezelésében lévő Dolgozók úti Sporttelep, ahol többek között 6 db korszerűsített teniszpálya található.

Fentiekre tekintettel, valamint az érintett szakemberekkel történt egyeztetés után – a szombathelyi tenisz sportág érdekét, és jövőjét figyelembe véve célszerűnek látszik a Haladás VSE Tenisz Szakosztályának és a Szombathelyi Sportközpont és Sportiskola Nonprofit Kft Tenisz Szakosztályának az egyesülése, aminek következtében az új szakosztálynak – a HVSE, a tulajdonos, és a kezelő megállapodása alapján – a Dolgozók úti Sporttelep lenne az otthona.

Ennek érdekében az érintett felek egymással egyetértésben a szombathelyi teniszsport jövőbeni működtetésére vonatkozóan az alábbi közös javaslatot fogalmazták meg:

* Szombathely Megyei Jogú Város Önkormányzata kizárólagos tulajdonában álló Szombathelyi Sportközpont és Sportiskola Nonprofit Kft. tenisz szakosztálya egyesül a Haladás VSE tenisz szakosztályával;
* A Sporttelep továbbra is a Sportiskola kezelésében marad, azzal, hogy a HVSE tenisz Szakosztálya ingyenesen használja a sportpályákat és az infrastruktúrát;
* A teniszpályák az éves időbeli kapacitás legalább 20%-ban más hivatásos vagy amatőr sportolónak vagy csapatnak kell rendelkezésre bocsátani;
* A Haladás VSE Tenisz Szakosztálya a Sportligetben lévő 6 teniszpályát és az infrastruktúrát 2020. január 1. napjától 15 éves határozott időtartamra ingyenesen használhatja.

A felek egyetértettek abban is, hogy az átszervezés sportszakmai szempontból előnyös továbbá – összhangban a város sportkoncepciójával – a sportág szombathelyi utánpótlás nevelésének érdekét szolgálja.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § bekezdés a) alapján az önkormányzati vagyon tekintetében 3 éves időtartamot meghaladó ingyenes használatot engedélyezni a Közgyűlés jogosult.

A Szombathelyi teniszpálya fejlesztés tárgyában 40 millió Ft összegű állami támogatás biztosításáról döntött az Emberi Erőforrások Minisztériuma. A 2019. évi támogatások megkötésének bonyolítására, illetve egyes projektek megvalósítására az Emberi Erőforrások Minisztériuma a BMSK Beruházási, Műszaki Fejlesztési, Sportüzemeltetési és Közbeszerzési Zrt.-t (BMSK Zrt.) jelölte ki. A BMSK Zrt. a támogatás folyósításához a támogatással érintett ingatlan tulajdonosának a fejlesztés megvalósításához hozzájáruló és a 15 éves sportcélú fenntartási kötelezettséget vállaló – nyilatkozatát kéri. A támogatásra vonatkozó szakmai és költségtervet a HVSE készíti el.

A teniszpályák továbbfejlesztése tárgyába a BMSK Zrt. egyeztetést kezdeményezett 2019. november 21. napjára, amelynek eredményéről a Közgyűlést szóban tájékoztatom.

Javaslom, hogy a BMSK Zrt., az Önkormányzat, valamint a HVSE együttműködésével valósuljon meg a teniszpálya további fejlesztése, ennek érdekében pedig az Önkormányzat nyilvánítsa ki, hogy a pályák fenntartási kötelezettségét vállalja. A Közgyűlés hatalmazza fel a Gazdasági és Jogi, valamint a Városstratégiai, Idegenforgalmi és Sport Bizottságot, hogy az együttműködési megállapodást jóváhagyja.

**II. Javaslat az ARENA Savaria Sport és Rendezvénycsarnokot érintő döntések meghozatalára**

A 2018/2019-es magyar férfi kosárlabda bajnokságot a FALCO KC Szombathely csapat nyerte. Ennek következtében az együttes elindulhatott a Bajnokok Ligája (továbbiakban: BL) selejtezőjében, amelyet sikeresen, két győzelemmel teljesített, és így történelme során először második magyar együttesként bejutott a BL csoportkörébe.

Szombathely Megyei Jogú Város Közgyűlése a 378/2019.(IV.26.) számú határozat alapján a Szombathelyi Sportközpont és Sportiskola Nonprofit Kft., mint a létesítmény üzemeltetője, illetve a FALCO KC Szombathely a BL kapcsán illetékes sportszervezet szakemberei elvégezték az ARENA Savaria műszaki állapotának teljes körű vizsgálatát, különös tekintettel a BL mérkőzések kapcsán előírt rendezési követelményeknek.

A városvezetés szándéka továbbá, hogy a Szombathelyi Kézilabda Klub és Akadémia Szombathelyen tudja lejátszani a kiemelt mérkőzéseit, melynek helyszíne az Arena Savaria lenne.

A fentiek alapján elvégzett felülvizsgálat eredményeképpen megállapítható, hogy a létesítményben az alábbi fejlesztések szükségesek.

|  |  |
| --- | --- |
| **Szükséges fejlesztés** | **Becsült költség** |
| **sportburkolat (parketta) felújítása** | **10.000 e Ft** |
| **Hadnagy utca felőli üvegfelület sötétítő fóliázása** | **3.000 e Ft** |
| **világítás korszerűsítése** | **18.000 e Ft** |
| **LED kijelzős óra a hazai öltözőben** | **400 e Ft** |
| **bútorberendezés** | **1.000 e Ft** |
| **Összesen:** | **32.400 e Ft** |

Fenti fejlesztések megvalósulása esetén az ARENA Savaria teljes mértékben alkalmassá válik a kosárlabda sportág nemzetközi BL mérkőzéseinek lebonyolítására, továbbá a sportburkolat felújítása következtében lehetőség nyílik arra, hogy a kosárlabda és a kézilabda sportág együttesen tudja használni a sportlétesítményt.

A sportpadozatról a kézilabda wax eltávolítása speciális tisztítási folyamatot igényel, amelyre a padlózat jelen állapotában nem alkalmas. A parketta rendszeres terhelése következtében és az állagmegóvás miatt szükséges az események előtti gépi takarítás, amely a wax mennyiségétől függően 1.5 – 2,5 órát vesz igénybe. A takarítási díja alkalmanként 450.000 Ft+ÁFA.

A sportparketta ilyen irányú megújulásának köszönhetően lehetőség nyílik a Szombathelyi Kézilabda Klub és Akadémia első osztályú, kiemelt jelentőségű kulcsmérkőzéseinek ARENA Savariában történő megrendezésére.

Megjegyzendő az is, hogy az ARENA Savaria fenti fejlesztése más sportágak igényeit is kiszolgálja.

A fenti cél megvalósulásához szükséges, hogy a sportburkolat speciális tisztításához az Önkormányzat 2020. évi költségvetésében fedezet rendelkezésre álljon.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2019. november „ ”**

**/: Dr. Nemény András :/**

**I.**

**HATÁROZATI JAVASLAT**

**…../2019. (XI. 28. ) Kgy. számú határozat**

1. Szombathely Megyei Jogú Város Közgyűlése a „Javaslat a Szombathelyi Haladás Vasutas Sport Egyesület Tenisz Szakosztályának elhelyezésére”című előterjesztést megtárgyalta, és a szombathelyi teniszsport jövőbeni működtetésére vonatkozóan az alábbi döntést hozta:

* Szombathely Megyei Jogú Város Önkormányzata kizárólagos tulajdonában álló Szombathelyi Sportközpont és Sportiskola Nonprofit Kft. tenisz szakosztálya egyesül a Haladás VSE tenisz szakosztályával.
* A Haladás VSE és a Szombathelyi Sportközpont és Sportiskola Nonprofit Kft. között a jövőben megkötendő együttműködési megállapodás keretében határozza meg a tenisz szakosztály működésének részleteit. A Közgyűlés felhatalmazza a Városstratégiai, Idegenforgalmi és Sport Bizottságot, hogy az Együttműködési Megállapodást jóváhagyja.

1. Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § bekezdés a) alapján a Közgyűlés ingyenes használatot biztosít 2020. január 1. napjától 15 éves határozott időtartamra a Sportligetben található 6 db teniszpályára a Haladás VSE Tenisz Szakosztály számára. A Közgyűlés felhatalmazza az ingatlan kezelőjét, a Szombathelyi Sportközpont és Sportiskola Nonprofit Kft-t, hogy a HVSE-vel a használati megállapodást megkösse azzal, hogy a megállapodásban a TOP-6.3.2-15-SH1-2016-00001 számú „A szombathelyi Sportliget fejlesztése” című projekt előírásait, valamint a 2020. június 30-ig érvényes szerződéseket is figyelembe kell venni.
2. A Közgyűlés felkéri a Szombathelyi Sportközpont és Sportiskola Nonprofit Kft. ügyvezetőjét, hogy a Sportiskola tenisz szakosztályával kapcsolatos változások értelmében vizsgálja meg a Kft. működését szabályozó dokumentumokat, és a módosítások érdekében a szükséges intézkedéseket tegye meg.
3. A Közgyűlés támogatja, hogy a BMSK Zrt., az Önkormányzat, valamint a HVSE együttműködésével valósuljon meg a teniszpálya további fejlesztése.
4. A Közgyűlés kinyilvánítja, hogy gondoskodik a megvalósított fejlesztés, illetve a fejlesztéssel érintett Ingatlan(ok) sportcélú fenntartásának, üzemeltetésének, a támogatás felhasználására vonatkozó beszámolója, elszámolása a Támogató általi jóváhagyásától számított 15 (tizenöt) évig történő, folyamatos biztosításáról.
5. A Közgyűlés felhatalmazza a Gazdasági és Jogi, valamint a Városstratégiai, Idegenforgalmi és Sport Bizottságot, hogy az együttműködési megállapodást jóváhagyja.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

Tóth Kálmán, a Városstratégiai, Idegenforgalmi és Sport Bizottság elnöke

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea a Jogi és Képviselői Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Karácsony Krisztina a Szombathelyi Sportközpont és Sportiskola Nonprofit Kft. ügyvezetője)

**Határidő:** 2019. december 31. /1. és 2. és 3. pont vonatkozásában/

azonnal /4.-6. pont vonatkozásában/

**II.**

**HATÁROZATI JAVASLAT**

**…../2019. (XI. 28. ) Kgy. számú határozat**

1. Szombathely Megyei Jogú Város Közgyűlése az ARENA Savaria fejlesztésére a Szombathelyi Sportközpont és Sportiskola Nonprofit Kft részére Szombathely Megyei Jogú Város 2019. évi költségvetési rendeletében 32.400 e forintot biztosít.
2. A Közgyűlés felkéri a Szombathelyi Sportközpont és Sportiskola Nonprofit Kft. ügyvezetőjét, hogy a FALCO KC Szombathely ügyvezetőjével egyeztetett ütemezés alapján az előterjesztés szerinti fejlesztéseket valósítsa meg.
3. Szombathely Megyei Jogú Város Közgyűlése az 1. pont szerinti fejlesztés megvalósulását követően, az érintettek sportszakmai javaslata alapján a sportburkolat tisztításához szükséges fedezetet az Önkormányzat 2020. évi költségvetéséről szóló önkormányzati rendeletében biztosítja, annak érdekében, hogy a kézilabda sportág kiemelt mérkőzései számára is alkalmas legyen az ARENA Savaria infrastruktúrája.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea a Jogi és Képviselői Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Karácsony Krisztina a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal /1., 2. és 3. pont vonatkozásában/